Šefčovič, Maroš, podpredseda Európskej komisie pre medziinštitucionálne vzťahy a administratívu (2012-06-19):
Ďakujem veľmi pekne aj za úvodnú poznámku, aj za všetky tri otázky. Čo sa konkrétne zlepšilo za tie dva roky, ktoré, ako sa určite obidvaja zhodneme, sú veľmi náročné pre európskych občanov. Tak v prvom rade musím povedať, že sme úplne reformovali komplexne systém, akým sa riadia ekonomiky v rámci Európskej únie. Celý tento balíček toho, čo sa nazýva v Bruseli Economic Government, spôsob, akým sa stávajú deficity verejných financií záväznými, akým spôsobom je možné vymáhať neplnenie rozpočtovej disciplíny priamo finančnými pokutami, aký dôraz sa dáva na konsolidáciu verejných financií, to je niečo, čo skutočne v rámci Európskej únie s takouto vehemenciou a s takouto prísnosťou doposiaľ vymáhané nebolo. Takisto si myslím, že tie krajiny, ktoré prechádzajú cez tie jednotlivé programy, tak zaznamenávajú pozitívny vývoj. My sme zabudli na to, že cez takýto podobný program prešlo Lotyšsko, ktorý bol veľmi tvrdý, a z výrazného poklesu HDP dnes rastie. Situácia v Írsku sa tak isto otáča. Íri majú najkvalitnejšiu sezónu za sebou v oblasti priemyslu pre výpočtovú techniku, farmaceutického priemyslu, farmári mali za sebou najlepšiu sezónu, ich exportná sila sa výrazne zvýšila. A čo ich, samozrejme, stále drží pri zemi a brzdí ich v rozlete, to je to veľké bremeno, ktoré si nesú so sebou v súvislosti s obrovskými dlhmi, ktoré spôsobil nafúknutý bankový sektor. Podobná situácia je v Portugalsku, kde sa len za obdobie tohto roku zvýšila exportná sila portugalskej ekonomiky o vyše 11 %. Takže máme, si myslím, aj veľmi pozitívne príklady toho, že tieto programy, ktoré sú veľmi prísne, veľmi tvrdo kontrolované, fungujú a pomáhajú týmto krajinám preklenúť toto ťažké obdobie a dostať ich späť do dobrých čísel a dostať ich späť do dobrej ekonomickej kondície. Čo sa týka projektových dlhopisov, tam som spomenul dve veci, prvú vec som spomenul, že ich zavedieme v júli a že tá prvá investícia sa bude týkať investície zhruba vo výške, myslím, 260 mil. eur. Pôjde o pilotnú fázu, kde budeme vlastne testovať, ako v reálnom živote tieto projektové dlhopisy budú fungovať, akým spôsobom budeme môcť aj v spolupráci s Európskou investičnou bankou využiť jej veľmi solídny rating na to, aby sme získali dodatočné prostriedky na finančných trhoch a nasmerovali ich do projektov v oblasti infraštruktúry. O 50 mld. eur som hovoril v spojitosti s tzv. nástrojom na spájanie Európy, to je ten Connecting Facility Europe, ktorý vlastne bude súčasťou budúceho sedemročného rozpočtu Európskej únie. Nepôjde o nejaký nový program, budú to prostriedky, ktoré budú na infraštrukturálne projekty vyčlenené z jednotlivých štrukturálnych fondov pre členské krajiny. A budú ako keby preprogramované na to, časť týchto prostriedkov, ktoré jednotlivé krajiny dostanú ako prostriedky vo forme štrukturálnych fondov, aby sa využívala na tieto infraštrukturálne projekty. Čiže nepôjde o dlhy, bude to financované zo strany rozpočtu Európskej únie a zo strany jednotlivých alokácií, ktoré budú pridelené jednotlivým členským krajinám. A čo sa týka kontroly podmienok v Grécku, tak musím povedať, že tieto podmienky sú kontrolované veľmi prísne. Tam je veľký počet expertov v podstate permanentne. Ja som musel robiť veľmi zložité operácie v rámci Európskej komisie, aby sme vytvorili dodatočné pracovné miesta na sformovanie tzv. Task Force čiže špeciálnej jednotky, ktorá kontroluje a spolupracuje s gréckymi orgánmi v Bruseli, ale priamo v Aténach. A, samozrejme, vzhľadom na tú úlohu, ktorú majú vzhľadom na tú situáciu, ktorá je často veľmi náročná, veľmi výbušná, ich majú veľmi zložité. A akékoľvek neplnenie týchto podmienok rezultuje do ďalších rokovaní, do oddialenia platieb, do sprísnenia týchto podmienok. A som presvedčený, že aj teraz po sformovaní novej gréckej vlády jeden z prvých úkonov, ktorý sa zrealizuje, bude cesta trojky do Atén, kde Medzinárodný menový fond, Európska centrálna banka a Európska komisia znova posúdia, v akej situácii sa reformný program Grécka nachádza, kde je potrebné pridať, ako je potrebné ho optimalizovať vzhľadom na ten fakt, že vlastne dva mesiace sa v tomto programe nenapredovalo kvôli politickej diskusii, ktorá bola spojená s predvolebnou situáciou, a akým spôsobom znovu spolupracovať s gréckou stranou tak, aby tie podmienky, ktoré sú veľmi prísne, ktoré budú veľmi jasne vyžadované, boli aj splnené.